CELEX: 32020D1722
Language: el
Date: 2020-11-16 00:00:00
Title: Απόφαση (ΕΕ) 2020/1722 της Επιτροπής της 16ης Νοεμβρίου 2020 σχετικά με την ενωσιακή ποσότητα εκχωρητέων δικαιωμάτων εκπομπής για το 2021 στο πλαίσιο του συστήματος εμπορίας δικαιωμάτων εκπομπής της ΕΕ [κοινοποιηθείσα υπό τον αριθμό C(2020) 7704] (Κείμενο που παρουσιάζει ενδιαφέρον για τον ΕΟΧ)

18.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 386/26
               
            
         ΑΠΟΦΑΣΗ (ΕΕ) 2020/1722 ΤΗΣ ΕΠΙΤΡΟΠΗΣ
         της 16ης Νοεμβρίου 2020
         σχετικά με την ενωσιακή ποσότητα εκχωρητέων δικαιωμάτων εκπομπής για το 2021 στο πλαίσιο του συστήματος εμπορίας δικαιωμάτων εκπομπής της ΕΕ
         
            
               [κοινοποιηθείσα υπό τον αριθμό C(2020) 7704]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 9 και το άρθρο 9α,
         Εκτιμώντας τα ακόλουθα:
         
                     (1)
                  
                  
                     Η απόφαση 2010/634/ΕΕ της Επιτροπής (2) καθόρισε την ενωσιακή ποσότητα εκχωρητέων δικαιωμάτων εκπομπής για εκπλειστηριασμό ή δωρεάν κατανομή το 2013, σύμφωνα με το άρθρο 9 και με το άρθρο 9α παράγραφος 1 της οδηγίας 2003/87/ΕΚ. Για να ληφθούν υπόψη η προσχώρηση της Κροατίας στην Ένωση, η επέκταση του συστήματος εμπορίας δικαιωμάτων εκπομπής της ΕΕ (στο εξής: ΣΕΔΕ της ΕΕ) στα κράτη ΕΟΧ-ΕΖΕΣ και οι πρόσθετες πληροφορίες και τα ακριβέστερα δεδομένα που είχαν καταστεί διαθέσιμα, η απόφαση 2013/448/ΕΕ της Επιτροπής (3) τροποποίησε την απόφαση 2010/634/ΕΕ αναλόγως, καθορίζοντας ενωσιακή ποσότητα 2 084 301 856 δικαιωμάτων εκπομπής για το 2013. Η ποσότητα αυτή επρόκειτο να μειώνεται κάθε έτος με γραμμικό συντελεστή μείωσης 1,74 % για τον προσδιορισμό της συνολικής ποσότητας εκχωρητέων δικαιωμάτων εκπομπής κατά τα ημερολογιακά έτη μετά το 2013.
                  
               
                     (2)
                  
                  
                     Η οδηγία (ΕΕ) 2018/410 του Ευρωπαϊκού Κοινοβουλίου και του Συμβουλίου (4) τροποποίησε την οδηγία 2003/87/ΕΚ για να αυξήσει τον γραμμικό συντελεστή μείωσης σε 2,2 % από το 2021 και μετά, με αποτέλεσμα τη μείωση 43 003 515 εκχωρητέων δικαιωμάτων εκπομπής στην Ένωση κάθε χρόνο. Η ενωσιακή ποσότητα εκχωρητέων δικαιωμάτων εκπομπής για το 2021 που καθορίζεται στην παρούσα απόφαση μειώνεται κατά την ποσότητα αυτή.
                  
               
                     (3)
                  
                  
                     Την 1η Φεβρουαρίου 2020 άρχισε να ισχύει η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (5) (στο εξής: συμφωνία αποχώρησης) Σύμφωνα με το άρθρο 127 της συμφωνίας αποχώρησης, η οδηγία 2003/87/ΕΚ εφαρμόζεται ως προς το Ηνωμένο Βασίλειο και εντός αυτού έως τις 31 Δεκεμβρίου 2020, όταν λήξει η μεταβατική περίοδος που ορίζεται στο άρθρο 126 της συμφωνίας αποχώρησης. Επιπλέον, από τη λήξη της μεταβατικής περιόδου, εφαρμόζεται το πρωτόκολλο της συμφωνίας αποχώρησης για τις Ιρλανδία/Βόρεια Ιρλανδία. Σύμφωνα με το άρθρο 9 και με το παράρτημα 4 του πρωτοκόλλου για τις Ιρλανδία/Βόρεια Ιρλανδία, η οδηγία 2003/87/ΕΚ εξακολουθεί να εφαρμόζεται ως προς το Ηνωμένο Βασίλειο και εντός αυτού όσον αφορά την παραγωγή ηλεκτρικής ενέργειας στη Βόρεια Ιρλανδία. Ως αποτέλεσμα, οι εκπομπές από την παραγωγή ηλεκτρικής ενέργειας στη Βόρεια Ιρλανδία εξακολουθούν να διέπονται από την οδηγία ΣΕΔΕ μετά τη λήξη της μεταβατικής περιόδου.
                  
               
                     (4)
                  
                  
                     Η ενωσιακή ποσότητα δικαιωμάτων εκπομπής για το 2021 θα πρέπει επομένως να υπολογιστεί με βάση τη μέση ετήσια ποσότητα εκχωρητέων δικαιωμάτων εκπομπής από τα σημερινά κράτη μέλη σύμφωνα με τα αντίστοιχα εθνικά τους σχέδια κατανομής κατά τα έτη 2008 έως 2012 (6), καθώς και με βάση τη μέση ετήσια ποσότητα δικαιωμάτων εκπομπής για την περίοδο από το 2008 έως το 2012 που κατανεμήθηκαν από την παραγωγή ηλεκτρικής ενέργειας στις εγκαταστάσεις της Βόρειας Ιρλανδίας. Επειδή μια τέτοια εγκατάσταση στη Βόρεια Ιρλανδία παρήγε και ηλεκτρική ενέργεια και θερμότητα κατά την περίοδο αναφοράς, η μέση ετήσια ποσότητα δικαιωμάτων εκπομπής που κατανεμήθηκαν από την παραγωγή ηλεκτρικής ενέργειας της εν λόγω εγκατάστασης καθορίζεται με την αφαίρεση των εκπομπών από την παραγωγή θερμότητας, βάσει του δείκτη αναφοράς θερμότητας που χρησιμοποιείται για τον καθορισμό του αριθμού των δικαιωμάτων εκπομπής που κατανέμονται δωρεάν.
                  
               
                     (5)
                  
                  
                     Επιπλέον, σύμφωνα με το άρθρο 9α της οδηγίας 2003/87/ΕΚ και ιδίως με τις παραγράφους 1 και 4 του άρθρου, η ενωσιακή ποσότητα δικαιωμάτων εκπομπής για το 2021 θα πρέπει να λαμβάνει υπόψη τα πλέον πρόσφατα επιστημονικά στοιχεία σε σχέση με το δυναμικό υπερθέρμανσης του πλανήτη από τα αέρια θερμοκηπίου, καθώς και την εξαίρεση των μικρών εγκαταστάσεων από το ΣΕΔΕ της ΕΕ που εφαρμόζεται από την Κροατία, τη Γαλλία, τη Γερμανία, την Ιταλία, τη Σλοβενία, την Ισπανία, την Πορτογαλία και την Ισλανδία σύμφωνα με το άρθρο 27 της οδηγίας 2003/87/ΕΚ.
                  
               
                     (6)
                  
                  
                     Σ’ αυτή τη βάση, για το 2021, η προβλεπόμενη στο άρθρο 9 της οδηγίας 2003/87/ΕΚ ενωσιακή ποσότητα δικαιωμάτων εκπομπής θα πρέπει να ανέρχεται σε 1 571 583 007,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για το 2021, η προβλεπόμενη στο άρθρο 9 της οδηγίας 2003/87/ΕΚ ενωσιακή ποσότητα δικαιωμάτων εκπομπής ανέρχεται σε 1 571 583 007.
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 16 Νοεμβρίου 2020.
            
               
                  Για την Επιτροπή
               
               Frans TIMMERMANS
               
                  Εκτελεστικός Αντιπρόεδρος
               
            
         
         
            (1)  ΕΕ L 275 της 25.10.2003, σ. 32.
         
            (2)  Απόφαση 2010/634/ΕΕ της Επιτροπής, της 22ας Οκτωβρίου 2010, σχετικά με την αναπροσαρμογή της ενωσιακής ποσότητας εκχωρητέων δικαιωμάτων εκπομπής για το 2013 στο πλαίσιο του συστήματος της ΕΕ και την κατάργηση της απόφασης 2010/384/ΕΕ (ΕΕ L 279 της 23.10.2010, σ. 34).
         
            (3)  Απόφαση 2013/448/ΕΕ της Επιτροπής, της 5ης Σεπτεμβρίου 2013, σχετικά με τα εθνικά μέτρα εφαρμογής για τη μεταβατική δωρεάν κατανομή των δικαιωμάτων εκπομπής αερίων θερμοκηπίου σύμφωνα με το άρθρο 11 παράγραφος 3 της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 240 της 7.9.2013, σ. 27).
         
            (4)  Οδηγία (ΕΕ) 2018/410 του Ευρωπαϊκού Κοινοβουλίου και του Συμβουλίου, της 14ης Μαρτίου 2018, για την τροποποίηση της οδηγίας 2003/87/ΕΚ με σκοπό την ενίσχυση οικονομικά αποδοτικών μειώσεων των εκπομπών και την προώθηση επενδύσεων χαμηλών ανθρακούχων εκπομπών και της απόφασης (ΕΕ) 2015/1814 (ΕΕ L 76 της 19.3.2018, σ. 3).
         
            (5)  Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 29 της 31.1.2020, σ. 7-187).
         
            (6)  Δεδομένου ότι η Κροατία προσχώρησε στην Ένωση την 1η Ιουλίου 2013, η ενωσιακή ποσότητα δικαιωμάτων εκπομπής υπολογίστηκε για την Κροατία σύμφωνα με το σημείο 8 του παραρτήματος III της πράξης περί των όρων προσχωρήσεως της Δημοκρατίας της Κροατίας και των προσαρμογών της Συνθήκης για την Ευρωπαϊκή Ένωση, της Συνθήκης για τη Λειτουργία της Ευρωπαϊκής Ένωσης και της Συνθήκης για την ίδρυση της Ευρωπαϊκής Κοινότητας Ατομικής Ενέργειας (ΕΕ L 112 της 24.4.2012, σ. 21).